ROZHODNUTIE KOMISIE
z 26. februára 2007,
ktorým sa ustanovuje, že článok 30 ods. 1 smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb sa uplatňuje na zásobovanie elektrickou energiou a plynom v Anglicku, Škótsku a vo Walese
[oznámené pod číslom K(2007) 559]
(Iba anglický text je autentický)
(Text s významom pre EHP)
(2007/141/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (1), a najmä na jej článok 30 ods. 4 a 6,
so zreteľom na žiadosť predloženú Spojeným kráľovstvom vo forme e-mailu z 24. októbra 2006 a potvrdenú podpísaným faxom z toho istého dňa a na dodatočné informácie, o ktoré požiadala Komisia vo forme e-mailu zo 17. novembra 2006 a ktoré predložilo Spojené kráľovstvo vo forme e-mailu z 27. novembra 2006,
so zreteľom na závery nezávislého vnútroštátneho orgánu, Úradu pre trh s plynom a elektrickou energiou (Office of the Gas and Electricity Markets - OFGEM), podľa ktorých podmienky uplatniteľnosti článku 30 ods. 1 smernice 2004/17/ES budú splnené,
keďže:
(1)
Článkom 30 smernice 2004/17/ES sa ustanovuje, že zákazky, ktorých cieľom je umožniť vykonávanie jednej z činností, na ktoré sa vzťahuje smernica, nepodliehajú tejto smernici, ak v členskom štáte, v ktorom sa vykonávajú, je táto činnosť priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa posudzuje na základe objektívnych kritérií so zreteľom na osobitnú charakteristiku príslušného odvetvia. Prístup sa považuje za neobmedzený, ak členský štát implementoval a uplatňoval príslušné právne predpisy Spoločenstva týkajúce sa otvorenia daného odvetvia alebo jeho časti.
(2)
Tieto právne predpisy sú uvedené v zozname v prílohe XI k smernici 2004/17/ES, v ktorej sa pre odvetvie elektrickej energie odkazuje na smernicu Európskeho parlamentu a Rady 96/92/ES z 19. decembra 1996 o spoločnej právnej úprave vnútorného trhu s elektrickou energiou (2). Smernicu 96/92/ES nahradila smernica Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou a o zrušení smernice 96/92/ES (3), v ktorej sa vyžaduje ešte vyšší stupeň otvorenosti trhu. Pokiaľ ide o odvetvie plynu, v prílohe XI sa odkazuje na smernicu Európskeho parlamentu a Rady 98/30/ES z 22. júna 1998 o spoločných pravidlách pre vnútorný trh so zemným plynom (4). Smernicu 98/30/ES nahradila smernica Európskeho parlamentu a Rady 2003/55/ES z 26. júna 2003 o spoločných pravidlách pre vnútorný trh so zemným plynom, ktorou sa ruší smernica 98/30/ES (5) a v ktorej sa vyžaduje ešte vyšší stupeň otvorenosti trhu.
(3)
Podľa článku 62 ods. 2 smernice 2004/17/ES sa hlava III tejto smernice stanovujúca pravidlá verejných súťaží na istý výkon v oblasti služieb neuplatňuje na súťaže uskutočnené na vykonávanie činnosti v danom členskom štáte, na ktoré sa na základe rozhodnutia Komisie uplatňuje článok 30 ods. 1, alebo ak tento odsek nemožno uplatniť, podľa druhého alebo tretieho pododseku článku 30 ods. 4 alebo štvrtého pododseku článku 30 ods. 5.
(4)
Žiadosť, ktorú predložilo Spojené kráľovstvo, sa týka zásobovania elektrinou v rámci veľkoobchodu i maloobchodu v Anglicku, Škótsku a Walese. Aj keď tu môžu existovať určité podobnosti, vlastnosti týchto sektorov, najmä obmedzený stupeň nahraditeľnosti, naznačujú, že existujú skôr dva rôzne trhy produktov, jeden s plynom a druhý s elektrickou energiou, než jeden trh s produktom „energia“.
(5)
Vzhľadom na jednotný charakter trhov s elektrickou energiou týchto troch geografických oblastí na základe súčasného dopytu a obmedzenej kapacity (6) spojení medzi sieťami Spojeného kráľovstva a sieťami ostatných oblastí Spoločenstva Anglicko, Škótsko a Wales by sa mali na účely hodnotenia podmienok stanovených v článku 30 ods. 1 smernice 2004/17/ES považovať za príslušný trh pre elektrinu. Pokiaľ ide o plyn, malo by sa tiež dospieť k záveru, že príslušným geografickým trhom je Veľká Británia, keďže „toto je hranica režimu obchodovania s plynom: aj keď sa s plynom obchoduje s kontinentálnou Európu cez cezhraničné prepojenie Bacton-Zeebrugge, množstvá, s ktorými sa obchoduje, sú relatívne malé“, ako poznamenali zástupcovia Britského úradu poctivého obchodu (British Office of Fair Trade). To isté platí pre množstvá, s ktorými sa obchoduje medzi Veľkou Britániou a Severným Írskom (nie sú predmetom tohto rozhodnutia) a Írskom. Tieto závery sú v súlade s jedným zo záverov zistení uvedených v oznámení Komisie Rade a Európskemu parlamentu: Správa o pokroku vo vytváraní vnútorného trhu s plynom a elektrickou energiou (7) (ďalej len „správa za rok 2005“), že „z hospodárskeho hľadiska (…) zostávajú trhy s elektrickou energiou a plynom (…) v EÚ súčasťou vnútroštátnych ekonomík“.
(6)
Toto a akékoľvek iné hodnotenie obsiahnuté v tomto rozhodnutí sa prijíma výlučne na účely smernice 2004/17/ES a bez toho, aby bolo dotknuté uplatňovanie pravidiel hospodárskej súťaže.
(7)
Pokiaľ ide o elektrickú energiu, Spojené kráľovstvo implementovalo a uplatnilo nielen smernicu 96/92/ES, ale aj smernicu 2003/54/ES. Pokiaľ ide o plyn, Spojené kráľovstvo implementovalo nielen smernicu 98/30/ES, ale aj smernicu 2003/55/ES. Z tohto dôvodu a v súlade s prvým pododsekom článku 30 ods. 3 by sa prístup na trh mal považovať za neobmedzený tak z hľadiska elektrickej energie, ako aj plynu.
(8)
Priame vystavenie hospodárskej súťaži by sa malo hodnotiť na základe rôznych ukazovateľov, z ktorých žiaden nie je sám osebe rozhodujúci. V správe za rok 2005 Komisia uviedla, že „mnohé vnútroštátne trhy vykazujú vysoký stupeň koncentrácie priemyslu, ktorá bráni rozvoju účinnej hospodárskej súťaž“ (8). Následkom toho sa došlo k záveru, že „jedným z ukazovateľov stupňa hospodárskej súťaže na vnútroštátnych trhoch je celkový podiel troch najväčších výrobcov (elektrická energia) a veľkoobchodných dodávateľov (plyn)“ na trhu (9). Podľa najnovších dostupných informácií súhrnný trhový podiel troch najväčších výrobcov elektrickej energie na celkovej výrobe je 39 % (10), zatiaľ čo súhrnný trhový podiel troch najväčších dodávateľov plynu vyjadrený v percentách na veľkoobchodnom trhu je 36 % (11). Obidve tieto úrovne sa určite považujú za dostatočne nízku úroveň a mali by sa vnímať ako prejav priameho vystavenia hospodárskej súťaži.
(9)
Stupeň likvidity je tiež dobrým ukazovateľom súťaže, keďže podmienky súťaže v oblasti zásobovania elektrickou energiou a plynom vo veľkej miere ovplyvňuje likvidita na veľkoobchodných trhoch. Veľkoobchodný trh s elektrickou energiou Spojeného kráľovstva je charakterizovaný tým, že je to obojstranný obchodný trh so sprostredkovanými obchodmi. Existuje viac než jedna energetická burza, aj keď UKPX má najväčší objem. Niektorí z hlavných subjektov na trhu sú majitelia výrobnej kapacity, vlastníctvo výrobnej kapacity je dosť rozmanité, pričom osem spoločností vlastní 70 % kapacity. V Spojenom kráľovstve predstavuje viacnásobný nákup a predaj elektrickej energie (pred dodávkou) približne trojnásobok spotreby (12). Táto miera likvidity by sa mala považovať za uspokojivú, t. j. je ukazovateľom dobre fungujúceho a konkurencieschopného veľkoobchodného trhu. V odvetví plynu množstvá, ktoré predstavujú likviditu viacnásobného nákupu a predaja pred dodávkou, sú tiež postačujúce (dvojnásobok až trojnásobok celkovej spotreby) (13). Taktiež na úrovni maloobchodu je dostatočný počet subjektov, keďže existuje šesť hlavných dodávateľov aktívnych na trhu domácností s ďalšími spoločnosťami aktívnymi v sektore veľkých odberateľov (14). Trhy s plynom sú tiež charakterizované dostatočným počtom aktívnych účastníkov a možno ich zhrnúť takto: „Trh s plynom [Spojené kráľovstvo] má súťaž na vysokej úrovni približne s 10 spoločnosťami aktívnymi na veľkoobchodnom trhu. Tak ako v prípade elektrickej energie 6 spoločností predstavuje väčšinu trhu domáceho zásobovania … [z ktorých] … päť sú noví účastníci na trhu zásobovania plynom. Veľkí odberatelia kupujú priamo na veľkoobchodnom trhu, do ktorého patrí mnoho veľkých ropných spoločností.“ (15) Z tohto dôvodu by sa uvedené faktory mali považovať za ukazovatele priameho vystavenia konkurencii.
(10)
Za ukazovatele by sa mali považovať aj mechanizmy vyrovnávacích trhov, nielen z hľadiska výroby, ale aj z hľadiska veľkoobchodných a maloobchodných trhov. V skutočnosti „akýkoľvek účastník trhu, ktorého výrobný profil nezodpovedá charakteristike jeho zákazníkov, môže pociťovať rozdiel medzi cenou, za ktorú prevádzkovateľ prenosovej sústavy (PPS) predá vyrovnávaciu energiu, a cenou, za ktorú kúpi späť nadbytočnú výrobu. Tieto ceny môžu byť stanovené pre PPS buď priamo regulátorom, alebo prípadne sa bude využívať trhový mechanizmus, v ktorom cena bude určená ponukami iných výrobcov s cieľom regulovať ich výrobu smerom nahor alebo smerom nadol. (…) Vážny problém pre malých účastníkov trhu vzniká vtedy, ak existuje riziko veľkého rozpätia medzi nákupnou cenou od PPS a predajnou cenou. Stáva sa to vo viacerých členských štátoch a pravdepodobne to poškodzuje rozvoj konkurencie. Veľké rozpätie môže byť prejavom nedostatočnej miery konkurencie na vyrovnávacom trhu, na ktorom môže dominovať len jeden alebo dvaja výrobcovia. Takéto problémy sú ešte horšie tam, kde používatelia siete nie sú schopní prispôsobiť svoje postavenie v reálnom čase.“ (16) Od zavedenia opatrení pre obchodovanie s britskou elektrickou energiou a jej prenos (British Electricity Trading and Transmission Arrangements - BETTA) existuje pre Anglicko, Škótsko a Wales jednotný vyrovnávací trh. Okrem toho jeho hlavné vlastnosti (tvorba trhových cien, polhodinová uzávierka a relatívne malé rozpätie) by sa mali považovať za ukazovatele priameho vystavenia hospodárskej súťaži. Podobne ako v prípade plynu vyrovnávacie ceny sú odvodené na základe trhového mechanizmu, ktorý riadi PPS. Nevyváženosť sa vyrovnáva denne a medzi predajnou a nákupnou cenou obyčajne nie je významné rozpätie. Tento nediskriminačný mechanizmus nefunguje ako bariéra pre dodávateľov.
(11)
Vzhľadom na charakteristiku príslušných produktov (elektrická energia a plyn) a nedostatok alebo nedostupnosť vhodných náhradných výrobkov alebo služieb má cenová konkurencia a tvorba cien väčší význam pri hodnotení stavu konkurencie na trhoch s elektrickou energiou a plynom. Počet zákazníkov, ktorí prechádzajú k inému dodávateľovi, je ukazovateľom skutočnej cenovej súťaže a takto nepriamo „… prirodzeným ukazovateľom účinnosti hospodárskej súťaže. Ak iba málo zákazníkov prechádza k inému dodávateľovi, je to pravdepodobne problém fungovania trhu, aj keď by sa nemali ignorovať výhody vyplývajúce z možnosti opätovného vyjednávania s už existujúcim dodávateľom.“ (17) Okrem toho „… existencia regulovaných cien pre konečného odberateľa je jasným kľúčovým faktorom správania zákazníka. (…) Hoci ponechanie kontrol môže byť odôvodnené v prechodnom období, s blížiacou sa potrebou investovania budú spôsobovať čoraz väčšie deformácie.“ (18)
(12)
V Spojenom kráľovstve je stupeň prechodu k inému dodávateľovi pre tieto tri kategórie odberateľov elektrickej energie - veľkí a veľmi veľkí priemyselní odberatelia, malí až stredne veľkí priemyselní odberatelia a podnikatelia a veľmi malí odberatelia (podnikatelia a domácnosti) - viac ako 70 % pre prvé dve skupiny a takmer 50 % pre poslednú kategóriu (19), pričom kontrola cien pre konečných odberateľov bola v roku 2002 zrušená (20). Pokiaľ ide o plyn, stupeň prechodu k inému dodávateľovi pre tieto tri kategórie odberateľov - veľkí a veľmi veľkí priemyselní odberatelia, malí až stredne veľkí priemyselní odberatelia a podnikatelia a veľmi malí odberatelia (podnikatelia a domácnosti) - je viac ako 70 % pre prvé dve skupiny a takmer 50 % pre poslednú kategóriu (21). Kontrola cien pre všetkých konečných odberateľov bola od roku 2002 zrušená. Situácia v Spojenom kráľovstve, pokiaľ ide o prechod k inému dodávateľovi a riadenie cien pre konečného odberateľa, je preto uspokojivá a mala by sa považovať za ukazovateľ priameho vystavenia hospodárskej súťaži.
(13)
Vzhľadom na tieto ukazovatele a na celkovú situáciu tohto odvetvia v Anglicku, Škótsku a vo Walese - najmä na rozsah, do akého boli siete oddelené od výroby/zásobovania, a účinnú reguláciu prístupu k sieťam -, ktorá vyplýva z informácií predložených Spojeným kráľovstvom, zo správy za rok 2005 a jej technickej prílohy, ako aj z predbežnej správy, podmienka priameho vystavenia hospodárskej súťaži ustanovená v článku 30 ods. 1 smernice 2004/17/ES by sa mala v súvislosti so zásobovaním elektrickou energiou a plynom v Anglicku, Škótsku a vo Walese považovať za splnenú. Ako sa uvádza v odôvodnení 7, aj ďalšiu podmienku voľného prístupu k činnosti treba považovať za splnenú. V dôsledku toho by sa smernica 2004/17/ES nemala uplatňovať v prípade, keď obstarávatelia zadajú zákazky, ktoré majú zabezpečiť dodávky elektrickej energie a (alebo) plynu v týchto geografických oblastiach, a ani v prípade, keď v týchto oblastiach organizujú verejné súťaže na vykonávanie takejto činnosti. Pripomína sa, že zmluvy udelené na sledovanie iných aktivít, ako je rozvod elektrickej energie a plynu, sú i naďalej predmetom ustanovení smernice 2004/17/ES.
(14)
Toto rozhodnutie je založené na právnom a faktickom stave z novembra 2006, ako sa javí na základe informácií poskytnutých Spojeným kráľovstvom, správy za rok 2005 a jej technickej prílohy. Môže byť revidované v prípade, ak by výrazné zmeny právneho a faktického stavu znamenali, že podmienky uplatňovania článku 30 ods. 1 smernice 2004/17/ES sa už neplnia.
(15)
Opatrenia stanovené v tomto rozhodnutí sú v súlade so stanoviskom Poradného výboru pre verejné zákazky,
PRIJALA TOTO ROZHODNUTIE:
Článok 1
Smernica 2004/17/ES sa neuplatňuje na zákazky zadané obstarávateľmi s cieľom umožniť im uskutočniť dodávky elektrickej energie a (alebo) plynu v Anglicku, Škótsku a vo Walese.
Článok 2
Toto rozhodnutie je založené na právnom a faktickom stave z novembra 2006, ako sa javí na základe informácií poskytnutých Spojeným kráľovstvom, správy za rok 2005 a jej technickej prílohy. Môže byť revidované v prípade, ak by významné zmeny v právnej a faktickej situácii znamenali, že podmienky uplatňovania článku 30 ods. 1 smernice 2004/17/ES sa už neplnia.
Článok 3
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 26. februára 2007